B4-0157, 0194, 0220 ja 0235/96

Päätöslauselma Italian yliopistoissa työskentelevien vieraiden kielten opettajien syrjimisestä

Euroopan parlamentti, joka

- ottaa huomioon EY:n perustamissopimuksen 48 artiklan,

- ottaa huomioon Euroopan yhteisöjen tuomioistuimen tuomiot, joiden mukaisesti EY:n perustamissopimuksen 48 artikla koskee julkisten opetuslaitosten opettajantoimia palkkaluokkaan tai tasoon katsomatta,

- ottaa huomioon 13. heinäkuuta 1995 antamansa päätöslauselman, joka koskee vieraiden kielten opettajien kansalaisuuteen perustuvaa syrjintää Veronan yliopistossa EY:n perustamissopimuksen 48 artiklan vastaisesti ((EYVL C 247, 25.9.1995, s. 161)),

- ottaa huomioon Italian muutoksenhakutuomioistuimen (Corte di Cassazione) tuomion, jonka mukaisesti yliopistojen vieraiden kielten opettajilla on «apulaislehtorin» virka-arvo samoin ehdoin kuin vastaavilla italialaisilla työntekijöillä,

- katsoo, että Italian parlamentti hyväksyi 21. kesäkuuta 1995 lain nro 236, joka astui voimaan tammikuussa 1996 ja saattaa voimaan tuomioistuimen päätökset määräämällä seuraavaa vieraiden kielten opettajista:

a) asianmukaisten yliopistorakenteiden muodostaminen

b) pysyvien kielten opetusta koskevien vaatimusten määritteleminen, mukaan lukien opetusmateriaali, erillään väliaikaisista vaatimuksista samalla, kun asianmukaisesti määrätään toistaiseksi tai määräajaksi tehdyistä sopimuksista

c) vaadittava pätevyys ja työhönottomenettelyt

d) palkkaus ja velvollisuudet

e) menettelyt, joiden mukaisesti yliopisto tekee arvion ja sanoo irti sopimuksen, jos viranhaltijan katsotaan työskentelevän epätyydyttävästi, jos häntä ei tarvita tai tarvittavia varoja ei ole käytettävissä,

- katsoo, että tämä lainmuutos ei tee vieraiden kielten opettajien oikeudellista asemaa ja palkkausta yhdenvertaisiksi apulaislehtoreiden aseman ja palkkauksen kanssa,

- katsoo, että kieltenopetuksen henkilökunta ja asiantuntijat (vieraiden kielten opettajat) ovat Italiassa ja muissa jäsenvaltioissa tyytymättömiä, koska heillä ei ole samaa asemaa kuin opettajilla, jotka ovat kyseisen maan kansalaisia,

A. katsoo, että kielten opetuksen henkilökunta ja asiantuntijat (vieraiden kielten opettajat) ovat kauan kampanjoineet Italiassa, jotta Italian heidän palkkaluokkaansa rekrytointia säätelevä lainsäädäntö antaisi heille oikeudellisen aseman ja palkkauksen, jotka vastaavat heidän todellisuudessa tekemäänsä työtä,

B. katsoo, että kieltenopetuksen henkilökunnalla ja asiantuntijoilla (vieraiden kielten opettajilla) on Italian yliopistoissa kuitenkin vastaisuudessa julkisoikeudelliset sopimukset;

1. Kehottaa Italian hallitusta ja parlamenttia tarkastelemaan asianmukaisesti vieraiden kielten opettajien tähänastista kohtelua, jonka johdosta parlamentti ilmaisee huolestuneisuutensa, ja tukee komission pyrkimyksiä haastaa Italia oikeuteen perustamissopimuksen rikkomisesta;

2. Toivoo, että komissio ottaa huomioon ne monet valitukset, joita ulkomaalaiset opettajat ovat esittäneet rekrytointiehdoista jäsenvaltioissa, että se muistuttaa kyseisiä valtioita, että EY:n perustamissopimuksen 48 artikla kieltää syrjinnän, ja tarvittaessa haastaa ne oikeuteen perustamissopimuksen rikkomisen vuoksi;

3. Kehottaa Italian hallitusta ja kyseisiä jäsenvaltioita varmistamaan, että vieraiden kielten opettajia ei syrjitä niiden kansallisissa lainsäädännöissä ja työsopimuksissa;

4. Kehottaa Italian hallitusta tunnustamaan virallisesti ja välittömästi, että kaikissa sopimuksissa, jotka koskevat nyt kumotun säädöksen nro 382 28 artiklan mukaisesti työhön otettuja ulkomaisia lehtoreita, on selkeästi taattava lehtoreiden asema yliopisto-opettajina Euroopan yhteisöjen tuomioistuimen päätösten mukaisesti;

5. Kehottaa Italian yliopistoviranomaisia varmistamaan, että EY:n perustamissopimukseen sisältyvät periaatteet otetaan täysimääräisesti huomioon kansallisissa työsopimuksissa ja että opettajien saavutettuja oikeuksia suojellaan;

6. Pyytää komissiota nostamaan kanteen Euroopan yhteisöjen tuomioistuimessa EY:n perustamissopimuksen 169 artiklan mukaisesti perustamissopimuksen rikkomisesta, jos Italian hallitus ei anna tyydyttävää vastausta ulkomaisten opettajien syrjintää koskeviin komission kysymyksiin;

7. Kehottaa puhemiestään välittämään tämän päätöslauselman komissiolle, neuvostolle, Italian hallitukselle ja parlamentille ja muiden jäsenvaltioiden hallituksille.